CELEX: 61999CJ0137
Traktatbrud
Manglende gennemførelse af direktiv 96/43/EF

Dommens præmisser
1 Ved stævning indleveret til Domstolens Justitskontor den 19. april 1999 har Kommissionen for De Europæiske Fællesskaber i medfør af EF-traktatens artikel 169 (nu artikel 226 EF) anlagt sag med påstand om, at det fastslås, at Den Hellenske Republik har tilsidesat sine forpligtelser i henhold til EF-traktaten og Rådets direktiv 96/43/EF af 26. juni 1996 om ændring og kodifikation af direktiv 85/73/EØF med henblik på finansiering af veterinærundersøgelse og -kontrol af levende dyr og visse animalske produkter og om ændring af direktiv 90/675/EØF og 91/496/EØF (EFT L 162, s. 1, berigtigelse EFT 1997 L 8, s. 32), idet den ikke har vedtaget de love og administrative bestemmelser, der er nødvendige for at efterkomme dette direktiv.
2 I henhold til artikel 1 i direktiv 96/43 erstattes titlen, artiklerne og bilagene i Rådets direktiv 85/73/EØF af 29. januar 1985 om finansiering af sundhedsmæssig undersøgelse og kontrol af fersk kød og fjerkrækød (EFT L 32, s. 14) af teksten i bilaget til direktiv 96/43. Direktiv 85/73's nye titel er herefter Rådets direktiv 85/73/EØF af 29. januar 1985 om finansiering af veterinærundersøgelse og -kontrol som omhandlet i direktiv 89/662/EØF, 90/425/EØF, 90/675/EØF og 91/496/EØF.
3 I artikel 4, stk. 1, første og andet afsnit, i direktiv 96/43 er det for iværksættelsen af bestemmelserne i direktiv 85/73, som ændret og kodificeret ved direktiv 96/43, fastsat:
»Medlemsstaterne sætter de nødvendige love og administrative bestemmelser i kraft for at efterkomme
i)  bestemmelserne i artikel 7 og i bilag A, kapitel I, punkt 1, litra e), den 1. juli 1996
ii)  bestemmelserne i bilag A, kapitel II, og kapitel III, sektion II, og i bilag C, kapitel II, den 1. januar 1997
iii)  de øvrige ændringer den 1. juli 1997.
Medlemsstaterne har en yderligere frist indtil senest den 1. juli 1999 til at efterkomme bestemmelserne i bilag A, kapitel III, sektion I.«
4 Da Kommissionen ikke havde modtaget meddelelse om, at der var vedtaget bestemmelser til at gennemføre direktiv 96/43 i græsk ret, og da Kommissionen ikke rådede over oplysninger, som gav den grundlag for at antage, at Den Hellenske Republik havde efterkommet sin forpligtelse hertil, opfordrede den ved skrivelse af 5. november 1997 i overensstemmelse med proceduren i henhold til traktatens artikel 169 denne medlemsstat til at fremsætte sine bemærkninger inden for en frist på to måneder.
5 De græske myndigheder svarede ved skrivelse af 8. januar 1998, at de var i færd med at træffe de foranstaltninger, der var nødvendige for at gennemføre direktiv 96/43 i national ret.
6 Kommissionen antog derfor, at disse foranstaltninger endnu ikke var blevet truffet, og fremsendte den 29. juli 1998 en begrundet udtalelse til Den Hellenske Republik, hvori den opfordrede den til at træffe de nødvendige foranstaltninger for at efterkomme forpligtelserne i henhold til direktiv 96/43 inden for en frist på to måneder fra meddelelsen af udtalelsen.
7 Da Den Hellenske Republik ikke har givet Kommissionen meddelelse om gennemførelsen af direktiv 96/43, har Kommissionen anlagt nærværende sag.
8 Den Hellenske Republik har gjort gældende, at Landbrugsministeriet har indføjet en bestemmelse, der regulerer de i direktiv 96/43 behandlede spørgsmål, i et allerede underskrevet lovforslag. Ifølge dette forslag skal størrelsen og opkrævningen af gebyrer til finansiering af veterinærundersøgelse og -kontrol fastsættes i bekendtgørelser, der udstedes af finansministeren og landbrugsministeren i fællesskab.
9 Det fremgår af disse udtalelser, at bestemmelserne i artikel 4, stk. 1, første afsnit, i direktiv 96/43 ikke er blevet gennemført inden for den i artiklen fastsatte frist. Den sag, som Kommissionen i denne forbindelse har anlagt, må derfor anses for berettiget.
10 For så vidt angår bestemmelserne i artikel 4, stk. 1, andet afsnit, i direktiv 96/43 skal det derimod fastslås, at medlemsstaterne ifølge denne artikel har en yderligere frist for gennemførelsen indtil senest den 1. juli 1999. Da gennemførelsesfristen endnu ikke var udløbet på det tidspunkt, som Kommissionen havde fastsat som frist over for Den Hellenske Republik for at efterkomme den begrundede udtalelse, skal Kommissionens påstand ikke tages til følge, for så vidt den tillige angår vedtagelsen af de foranstaltninger, der er nødvendige for at efterkomme artikel 4, stk. 1, andet afsnit, i direktiv 96/43.
11 Det må herefter fastslås, at Den Hellenske Republik har tilsidesat sine forpligtelser i henhold til artikel 4, stk. 1, første afsnit, i direktiv 96/43, idet den ikke inden for den fastsatte frist har vedtaget de love og administrative bestemmelser, der er nødvendige for at efterkomme denne artikel, og at den i øvrigt må frifindes.
Afgørelse om sagsomkostninger
Sagens omkostninger
12 Ifølge procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom. Da Den Hellenske Republik i det væsentlige har tabt sagen, bør den i overensstemmelse med Kommissionens påstand herom betale sagens omkostninger.
Afgørelse
På grundlag af disse præmisser
udtaler og bestemmer
DOMSTOLEN
(Første Afdeling)
1) Den Hellenske Republik har tilsidesat sine forpligtelser i henhold til artikel 4, stk. 1, første afsnit, i Rådets direktiv 96/43/EF af 26. juni 1996 om ændring og kodifikation af direktiv 85/73/EØF med henblik på finansiering af veterinærundersøgelse og -kontrol af levende dyr og visse animalske produkter og om ændring af direktiv 90/675/EØF og 91/496/EØF, idet den ikke inden for den fastsatte frist har vedtaget de love og administrative bestemmelser, der er nødvendige for at efterkomme denne artikel.
2) I øvrigt frifindes Den Hellenske Republik.
3) Den Hellenske Republik betaler sagens omkostninger.